Drama met aankondiging van nuwe ZoeloekoningPrins Misuzulu Zulu is as die nuwe Zoeloekoning aangewys. (Foto: AFP) Prins Misuzulu Zulu is Vrydagaand as die nuwe koning van die Zoeloes aangekondig waarna hoogdrama gevolg het. Zulu (46) is die oudste seun van die ontslape koning Goodwill Zwelithini (72) en sy ontslape vrou, koningin Mantfombi Dlamini Zulu (65). Hy is in die testament van die koningin as opvolger aangewys. Haar testament is na haar gedenkdiens deur haar prokureur voorgelees en dit is regstreeks uitgesaai. Chaos het kort daarna ontstaan toe die nuwe koning se broer, prins Thokozani, opgestaan het om ŉ mening te gee. Familielede het heftig kapsie gemaak teen die onderbreking waarna die nuwe koning vinnig deur swaar gewapende lyfwagte omring is en hulle in ŉ konvooi daar weggery het. Die koningin, wat die tussentydse leier van die Zoeloes was ná haar man se dood, is einde April dood. Die oorsaak van haar dood is nog nie bekend gemaak nie. Koning Goodwill is in Maart aan Covid-19 dood. Hy het ses vroue en 28 kinders agtergelaat. Die koningin het agt kinders, insluitend vyf seuns, by Goodwill gehad. Daar is reeds vroeër bespiegel dat sy waarskynlik haar oudste seun, prins Misuzulu, sou aanwys as die volgende Zoeloekoning. Sedert die dood van die ontslape koningin, Goodwill se derde vrou en suster van Eswatini se koning Mswati III, het verskillende faksies in die koninklike familie probeer om hul kandidate as troonopvolger te laat aanwys. Die IVP het intussen die aanwysing van die nuwe Zoeloekoning verwelkom. Velenkosini Hlabisa, leier van die IVP, het gesê die nuwe koning bestyg die troon in ŉ tyd van geweldige ekonomiese ontbering en te midde van die Covid-19-pandemie. “Baie sal na hom kyk vir leiding. Die IVP is dankbaar dat die Zoeloe-nasie ŉ koning sal hê wat in die buiteland studeer het, baie gereis het en die tyd waarin ons tans lewe verstaan.”